אביחי ידין

אביחי ידין (נולד ב־26 באוקטובר 1986) הוא כדורגלן עבר ישראלי ששיחק בעמדת הקשר האחורי. ידין החל לשחק כבר בילדותו במחלקת הנוער של הפועל כפר סבא, ושיחק בקבוצות הילדים, הנערים והנוער של המועדון. בעונת 2005/2006 עלה לקבוצה הבוגרת של הפועל כפר סבא, וערך את הופעת הבכורה שלו בליגת העל במשחק מול בני סכנין. כבר בעונה זו הפך לשחקן חשוב בקבוצה הבוגרת, כאשר שיחק ב-18 משחקים שבכולם פתח בהרכב וסייע לקבוצה להישאר בליגת העל אחרי חזרה מרשימה מתחתית הליגה. בעונת 2006/2007 המשיך ידין להיות מהשחקנים המובילים של הפועל כפר סבא, והעפיל עמה עד לגמר גביע הטוטו, שם הפסידה למכבי הרצליה. ידין שיחק ב-28 משחקי ליגה בעונה זו וכבש שער אחד. בעונת 2007/2008 הוא כבש שני שערים ב-19 משחקים, אך לא הצליח למנוע את ירידתה של קבוצתו לליגה הלאומית, לאחר שסיימה במקום ה-11 בליגת העל. בתחילת עונת 2008/2009 עבר ידין להפועל תל אביב, והיה אחד מארבעה שחקנים שעברו מכפר סבא לקבוצה זו. בתחילת עונה זו התקשה ידין למצוא מקום בהרכב הקבוצה, אך לאחר פציעתו של שי אבוטבול הפך לשחקן הרכב קבוע, וסייע לקבוצה לסיים במקום השני בליגת העל אחרי מכבי חיפה. בעונת 2009/2010 הפך ידין לשחקן מפתח בקבוצה והיה שותף לזכייתה בדאבל ולהגעה לשלב 32 האחרונות בליגה האירופית, לאחר שבשלב הבתים סיימה הקבוצה במקום הראשון בבית. בעונה זו כבש שלושה שערי ליגה ושער אחד במשחק חוץ מול ראפיד וינה במסגרת האירופית. בעונה שלאחר מכן העפיל עמה לשלב הבתים של ליגת האלופות וזכה עמה שנית בגביע. בעונת 2011/2012 שוב העפיל עם הקבוצה לשלב הבתים של הליגה האירופית, ובתום העונה השלים זכייה שלישית ברציפות בגביע, לאחר שפתח בהרכב הקבוצה בניצחון 2–1 על מכבי חיפה במשחק הגמר. ב-20 בספטמבר 2012 עזב ידין את הפועל תל אביב אחרי ארבע שנים במועדון, וחתם על חוזה לחמש שנים בקבוצת מכבי חיפה. בעונתו הראשונה במכבי חיפה סבל מפציעה שגרמה להיעדרותו מהמגרשים למשך שלושה חודשים, והוא שותף ב-16 משחקי ליגה. בעונתו השנייה בקבוצה סבל מפציעה שהשביתה אותו לחודשיים, ורשם 20 הופעות בליגה. בתחילת עונת 2014/2015 נופה ידין מסגל הקבוצה, אך לאחר מינויו של מרקו בלבול למאמן הקבוצה חזר ידין לשחק בפברואר 2015, ועד תום העונה ערך 15 הופעות בליגה. בתחילת עונת 2015/2016 שותף בשישה משחקים בלבד בכל המסגרות, ולקראת חלון ההעברות של ינואר קיבל הודעה כי הוא רשאי לחפש קבוצה חדשה. ב-7 בינואר 2016 חזר ידין להפועל תל אביב לתקופת השאלה עד לסוף העונה. יומיים לאחר מכן כבר פתח בהרכב הקבוצה בניצחון 3–1 על בני יהודה. בתום העונה סיכם ידין על סיום חוזהו במכבי חיפה, וחתם על חוזה חדש לשלוש שנים נוספות בהפועל תל אביב. במהלך עונת 2016/2017 החל ידין לשמש כקפטן הקבוצה, ובסופה ירד עם הקבוצה לליגה הלאומית. ידין המשיך כקפטן הקבוצה גם בליגה הלאומית, ובעונת 2017/2018 ערך 19 הופעות ליגה ועלה עם הקבוצה בחזרה לליגת העל. לאחר תקופה בה מחלוקת בין ידין לבין הנהלת הקבוצה הובילה לבוררות בין הצדדים, כולל חודש בו הוא לא שותף במשחקי הקבוצה, ב-11 באפריל 2018 הודיע המועדון כי ידין ימשיך גם בעונה הבאה, אך כעבור שבועיים הודיע כי עקב מחלוקות נוספות שהתגלו בין הצדדים חוזהו של ידין לא יחודש. ב-12 בדצמבר 2018 חתם ידין בהפועל רעננה. ב-7 באפריל 2019 כבש את שער הבכורה שלו במועדון, בהפסד 1–2 למ.ס. אשדוד. באוגוסט 2020 שוחרר מהקבוצה. ב-20 ביוני 2022, לאחר שלא שיחק קרוב לשנתיים, הודיע ידין על פרישתו ממשחק פעיל. ידין שיחק לראשונה במדי הנבחרת הצעירה של ישראל במשחק מול מולדובה במרץ 2008, ולזכותו בסך הכול שתי הופעות במדיה. באוגוסט 2009 הוא זומן לראשונה לסגל הנבחרת הבוגרת, וערך את הופעת הבכורה שלו במשחק מול נבחרת צפון אירלנד. במשחקי מוקדמות מונדיאל 2010 פתח בהרכב בשני משחקים, ובסך הכול לזכותו עשר הופעות במדי הנבחרת. הפועל תל אביב אליפות: 2009/2010 גביע המדינה: 2009/2010, 2010/2011, 2011/2012 מדיה וקבצים בנושא אביחי ידין בוויקישיתוף אביחי ידין, באתר ההתאחדות לכדורגל בישראל אביחי ידין, באתר Transfermarkt אביחי ידין, באתר Soccerway אביחי ידין, באתר WorldFootball.net אביחי ידין, באתר National Football Teams אביחי ידין, באתר FootballDatabase.eu אלון אוסט, אביחי ידין חתם בהפועל ת"א ל-5 שנים, באתר nrg‏, 24 באוגוסט 2008 עמית גולדשטיין‏, "זו הקבוצה הישראלית הכי טובה שאני זוכר", באתר וואלה, 16 במאי 2010 שירי אלג'ם, ‏הפועל נגד ידין: איך הלב האדום הפך לילד הרע?, באתר ONE‏, 19 באוקטובר 2012 צנציפר, בן שימול, אביחי ידין חתם במכבי חיפה לחמש שנים, באתר ynet, 20 בספטמבר 2012 עמית גולדשטיין‏, אביחי ידין חתם עד תום העונה בהפועל תל אביב: "הבית האמיתי שלי", באתר וואלה, 7 בינואר 2016 עמית גולדשטיין‏, אביחי ידין חתם לשלוש שנים, הפועל תל אביב הביסה 1:4 את פוגון, באתר וואלה, 21 ביולי 2016 עמית גולדשטיין‏, אביחי ידין בראיון: "לא הרגשנו שהונו אותנו בתקופת כבירי", באתר וואלה, 19 במרץ 2018 נדב צנציפר, אביחי ידין סיכם לעונה נוספת בהפועל תל אביב, באתר ynet, 11 באפריל 2018 מאור רחמני, ‏רשמית: אביחי ידין לא ממשיך בהפועל תל אביב, באתר ONE‏, 26 באפריל 2018 הפועל רעננה: אביחי ידין חתם לחצי עונה עם אופציה לעונה נוספת, באתר וואלה, 12 בדצמבר 2018 ‏אביחי ידין פרש מכדורגל: "שמתי את הלב שלי על הדשא", באתר ספורט1, 20 ביוני 2022